
Колхоз басуы
       Быел колхоз умарталык буена кырык гектар чамасы карабодай чəчкəн иде. Ул билдəн булып үскəн. Ап-ак чəчəктə утыра. Мин бүген шуңа карап  хəйран калдым. Аның өстендə бал кортлары оча. Алар табыш җыялар.
       Шушы басу белəн янəшə генə көнбагыш  чəчтелəр. Ул куе сары эшлəпəлəре белəн кояшка карап тора.Әллə ул кояшка карый, əллə аңа кояш карый.
       Аның сары читле эшлəпəлəре уртасында бал кортлары була. Алар шул эшлəпəлəрдəн үзлəренə кирəкле табышны алалар да умарталыкка очып китəлəр.
                                                                                        74 сүз.  ( Г.Галиев буенча)

И – 5                                            
                                                Чишмә 
        …Бервакыт чишмәнең суы кимеде. Бу хәл авыл халкын бик борчыды. Озак та үтмәде, каяндыр олы агайлар килеп, чишмәне караганнар да шартлатырга кирәк дигән карарга килгәннәр.
       Тын бер иртәдә минем колагыма көчле шартлау тавышы ишетелде. Мин тиз генә урамга атылып чыктым. Күрәм, бөтен халык чишмәгә таба йөгерә, бер-берсен бүлдерә-бүлдерә, үзләре нидер сөйләшәләр. Аларга мин дә иярдем. Чишмә башындагы таш кисәкләрен, балчык өемнәрен күреп, йөрәк әрнеп куйды. Тау астына, чишмә аккан урынга төшәм. Чишмә бөтенләй капланган, улагы, чәрдәкләнеп, төрле якка сибелгән. Бу күренеш мине тетрәндереп җибәрде. Ирексездән, күзләремне яшьләр каплады һәм мин, бу хәлне күрмәс өчен, өйгә йөгердем. Үкси-үкси еладым: бу бит минем изге чишмәм иде.
       Шул вакытта чишмә тынып калды, аңа җан бирүче булмады. Шулай итеп, бабаларыбызны, әтиләребезне һәм безне туендырган чишмә онытыла барды. Бүгенге балалар  инде чишмәне бөтенләй белмиләр.


	
КД                         Һəйкəл янында.
         Мостафа авылының калку урынында гранит постамент өстендə Муса Җəлил həйкəле тора. Шагыйрь еракка – дала киңлеклəренə карый. Маңгаеннан кояш нурлары сыйпый, йөзенə дала җиллəре бəрелə. Ә  həйкəл  тирəсендə мəңге шиңмəс чəчəклəр!
         Бирегə ил сукмагы hичкайчан өзелми. Язлар җитү белəн, монда мəктəп балалары килə.  Алар Җəлил йөргəн сукмакларга басып йөри, ул эчкəн чишмəлəрдəн  су эчə. Герой-шагыйрь həйкəле янында тантаналы линейкалар була.
                                60 сүз.( Р.Мостафин буенча)

КД	
Май.
Май-матур аяк басты туган ягыма!
Майсыз кар бетми, дигән сүзне дөресләгәндәй, урмандагы коры елга төбендә дә карның эзе калмады. Җирне сусыл яшь үлән, агачларны озын һәм кызгылт песиләр, яшел яфраклар каплады. Хәзер кая карама шунда чәчәк… Табигать нинди иркен сулый! Хәтта сылу каеннар да чынлап торып җылы көннәр җитүенә ышанды, җилемле һәм хуш исле яфрагын ача башлады. Яңгыр һәм якты чыклар белән юынып, озын саргылт алкаларында энҗе тамчылар асылындырып, күз чагылдырырлык балкуын, яшь ара елмаюын күрүе нинди күңелле!
Тирә-яктагы күркәм үзгәрешләрне җимеш бакчасында үсеп утырган алмагачлар да шәйләде. Барын күреп, барына сокланып,  җылы көннәр килүенә ышанып, зур кызгылт бөреләрен ача башлады. (100 сүз.)
(Гарәфи Хәсәновтан.)



  


7 кл.Көзге урман
Көзге яңгырның елап туйган чагы. Җил хуҗа булды катнаш урманга. Аланда соры үлəннəрне кыштырдатып йөри ул. Еш кына каты итеп сызгырып та җибəрə, ачык күз белəн яткан куркак  куяннарны өркетə.
Бу  өркəк халыкка яфрак кыштырдавы да җитə кала.Котлары алына аларның. Олы юлга дəррəү атылып чыгалар, лəкин юлны өнəп бетермилəр алар. Тагын шул ук алан уртасына качалар.
	Куяннарның кышка əзерлəнə торган вакыты бу. Инде ак кием кигəннəренə дə ни гомер! Шул əллə каян күрсəтə дə инде аларны.Эткə дə, төлкегə дə күрсəтə. Куяннар  тəмам аптырашта калган вакыт бу! (90 сүз)

Балачак сукмаклары.
Мин җәяүле сукмакларга тыныч кына карый алмыйм. Кая гына барсам да, уңга-сулга, урман ешлыкларына, әрәмәләрнең сихри кочагына кереп киткән сукмакларга карап, хыял дөньясына чумам.
Бәләкәй чакта сукмаклар синеке!  Тып-тып басып дөнья белән танышу әнә шул җәяүле сукмаклардан башлана. Кая барсаң да, сине ят ярлар, моңарчы син күрмәгән сер дөньясы озатып кала.
Балачак хатирәләре бер-берсенә ялганмыйлар, әллә кайда, шул серле сукмакларда уралып, еракта, томанлы офыклар артында тынып калган вакыйгалар һичкайчан да бер-беренә чылбырдай тоташа алмыйлар. Алсу шәүлә дә кебек алар, таңда яңгыраган сак җыр да сыман, кайчан булып үткәннәрен өзеп әйтеп тә булмый. (114 сүз.) (А. Гыйлэҗевтэн)








КД
Алмаз бабай бакчасы.               
Алмаз бабайның бакчасы Хәкимне генә түгел, башка балаларны да үзенә тарта. Андый бакча авылда бер генә шул.
Хәкимнең бу алма бакчасына кергәне бар. Ул  үзенең матурлыгы һәм төрле җиләк-җимешләре , алмалары белән тирә-якта дан тота. Бабай үзе дә гел шунда кайнаша: җир йомшарта, чүп утый, яралы, авыру агачларны дәвалый.    
 Ә җәйләрен  анда чия, кура җиләге, тагын башка җимешләр берсе артыннан берсе пешеп тора.Көз көне хуш исле, тәмледән-тәмле, төрледән-төрле алмалар, алланып пешеп, агач ботакларында бәйрәм утлары кебек эленеп торалар. Өз дә аша, өз дә аша...
                                                       (88 сүз)     (Л.Закировадан)
И   
                       Дамир үстергән гөлләр.                                    

       Уку елы тәмамланып килә иде. Дамир белән Диләрә мәктәптән бергә кайттылар. Дамир Диләрәне төштән соң үзләренә кунакка чакырды. Диләрә керергә булды.
       Дамир, кайтып, өстен алыштырды, ашады, барлык эшләрен дә бетерде. Диләрә һаман юк. Аптырагач, ул бакчага чыкты. Чәчәкләр утыртыр өчен җир йомшартты, тигезләде. Орлыкларны чәчә башлады. Шулвакыт Диләрә килеп керде:
-Нишлисен? — дип сорады.
    -  Чәчәк утыртам, — диде Дамир.
Эш беткәч, Диләрә өйләренә кайтып китте. Ул да, Дамир кебек үк, бакчага чыгып, җирне йомшартты, тигезләде. Ул арада дус кызлары кереп, Диләрәне уйнарга чакырдылар... Чәчәк орлыклары түтәл янында таралып калды. Әнисе:
- Кызым, чәчәкләреңне утырт башта, — дигән иде дә, Диләрә кулын гына селтәде.Ул:
—Өлгерермен әле, башта уйнап керим, — диде.
Кич булгач кына кайтты ул. Бик арыган иде. Ашады да ятып йоклады. Иртәгесен чәчәкләр турында уйламады да.
Дамир чәчәкләренә көн дә су сипте, аларны карап торды. Чәчәкләр берсеннән- берсе матур булып үстеләр. Бакчаны ямьгә күмделәр. Көн артыннан көн үтте. Алтын көз килеп җитте. Беренче сентябрьдә Дамир, матур итеп киенеп, үзе үстергән чәчкәләрне кулына тотып, мәктәпкә килде. Диләрәгә шул чакта бик кыен булды. Нәкъ шундый матур чәчәкләрне ул да үстерә ала иде. (176сүз.)
                                                                                                   (Л.Саматовадан)

КД 
Ләкләк.                                                    

Сезнең ләкләк турында әкият тә, җыр да, шигырь дә ишеткәнегез бардыр, әлбәттә. Нәкъ менә шул ләкләк инде авыл янындагы болында беркемнән дә курыкмыйча йөри, үзенең зур оясын авыл өе түбәсендә чыбык-чабык, ботаклардан ясый.
Ак ләкләкнең — бу шактый зур кошның — кешеләр белән кайчан дуслашып китүен һичкем хәтерләми. Ләкин кешеләр шушы гүзәл кош белән дуслыкның кадерен беләләр, аларның тынычлыгын бик тырышып саклыйлар.
Ләкләкләр сезнең өй түбәсенә бер мәртәбә оя ясасалар, алар яз саен шунда очып киләчәк. Ояда озын сыйраклы өч яки биш ләкләк бәбкәсе булачак. Алар кешеләргә ышанып карап торалар, ата-аналарының аудан кайтканын көтәләр, җылы җилдә башларын чак-чак кына кырын салып торалар. Ә ата-аналары аларга бака, тычкан, кәлтә, төрле бөҗәк ташып тора.
Көзгә таба ләкләк бәбкәләре үсеп җитә, көчле зур кошка әверелә, аннан көньякка очып китә. Ә кешеләр язын үзләренең ышанычлы дусларын яңадан көтәләр.                  (135 сүз)
                                                                  

КД                                           Ак әби     

     Ак әби дөнья куйды! Карт, бик карт иде ул Ак әби. Шулай да аның үлеменә  бәйләнешле вакыйгалар безнең күңелләрдә мәңге җуелмас яра булып калды.
       Ак әбигә ничә яшь,  бу дөньяда күпме яшәгән ул — моны беркем дә тәгаен генә белми иде. Хәтта аның чын исеме дә онытылган. Безнең бабайлар заманында ук инде аның чәчләре, йөзе, кигән киеме, башындагы яулыгы, киез каталары, тула оеклары — һәммәсе актан булган. Күрәсең, шуңадыр, авыл халкы аңа Акәби дип кенә эндәшә, хөрмәт итә иде. Өлкәннәр үзләрен аның алдында никтер бурычлы саныйлар. Әбекәй инде күптән эшләрлек хәлдә булмаса да, аның тамагы тук, өс-башы ак-пакь, өе җылы була иде. Күрше-тирә халкы мал суямы, май язамы яисә тәмлерәк мич ашы пешерәме — Ак әбине өлешсез калдырмый. (111 сүз)
(Р. Хафизовадан)







                                    Җитезкәй                                           
Ял көннәре иде.Өй кыегыбызга бер карлыгач килеп кунды.Әйләнә-тирәне караштыргалап очып йөрде дә эшкә кереште.Башта оя өчен уңайлы урын сайлады.Ә аннары көн буе авызы белән балчык ташыды.Һәр алып кайтканны пөхтә итеп урнаштыра, беркетә барды.Кичкә таба өй кыегында кечкенә генә “мәрмәр сарай” калкып чыкты.Ләкин аннан кошчык бик үк канәгать түгел иде. Ул каядыр очып китте.Шуны гына көтеп торган чыпчык ояга кереп утырды.Күп тә үтми,авызына мамыклар кыстырып,карлыгач кайтты.Оясында чит кунакны күреп,ачуы чыкты.Чыр-чу килеп аны оядан куды.Ләкин чыпчыкның чыгып китәргә исәбе юк иде шул.Аптырагач, карлыгач очып китте.Бик кызгандым мин аны.Кошчыгым башка беркайчан да безнең өй кыегына килмәс дип курыктым.
Әмма борчылуларым юкка гына булган.Озакламый карлыгач үзенең иптәшләрен ияртеп килде.Алар ,барысы бергә балчык ташып, ояны томалый башладылар.Чыпчык эшне бик тиз аңлап алды.Сикереп чыкты да кычыткан арасына кереп югалды.Ә карлыгачлар рәхәтләнеп бәйрәм иттеләр.
Шушы җитезлеген күреп,карлыгачыма “Җитезкәй “ дип исем дә бирдем.
(160сүз) (Р.Хәсәновадан)
Искәрмә.Кыегыбызга,томалый сүзләренең мәгънәләре аңлатыла.


КД                                           
Кояш нурлары 
Матур кояш, иртә белән кызарып, күк йөзенә күтәрелде.Җир йөзен татлы йокысыннан уятыр өчен, алтын кебек сары нурларын төрле якларга таратты.
Башта бер нур очып, сабан тургаеның өстенә төште. Сабан тургае йокысыннан уянды, чыгып күк йөзенә күтәрелде. Шуннан матур тавышы белән сайрап җибәрде. Икенче нур татлы йокысында яткан куян өстенә барып төште. Куян, торып, озын колакларын селкетте. Сикерә-сикерә тугай эченә төшеп, йомшак үләннәрне ашый башлады.
Янә бер нур, очып, тавык кетәгенең эченә кергән иде, өлкән әтәч, күзләрен ачып, канатларын язып гайрәт белән җилпенде, “кикрикүк!” дип кычкырып җибәрде. Тавыклар кунакчаларыннан очышып төштеләр һәм төрле якка җим эзләргә таралдылар. (96 сүз)
                                



	КД                                     
Кичке учак.
Сәяхәтчеләр учак ягып җибәрделәр. Утынга аптырыйсы юк монда. Урман эченә кереп торырга түгел, кырыйдагы чыршыларның корыган ботакларыннан бәләкәй генә учак түгел, ут тавы яндырырга була. Ләкин тау кадәр ут якмадылар алар. Мондый утлар урман тирәсендә куркыныч була. Бер кабынып китсә, меңнәрчә километрга сузылып янар. Шуның өчен яр астына төшеп чокыр казыдылар. Коры чыбык тиз кабынып китте. Кызыл телле ялкыннар югары үрләделәр. Учактан читтәрәк бөтен җир дөм караңгы булды.
Кичке салкын төште. Елга буенда тартар кычкыра, шарлавыктан челтерәп аккан чишмә суының көмеш тавышы ишетелә. Янган утка карап утыруы шундый рәхәт. Бөтен мәшәкатьләр онытыла, тынычланып каласың.                  (97 сүз).


9кл.
Җәйге истәлек
Быел җәй искиткеч яхшы килде, аның башлануы да бик матур булды. Язгы дым кибеп тә җитмәде, шифалы яңгырлар яварга тотынды. Бер-ике көн ява да, аннары, матур булып, кояш чыгып җитә. Бөтен дөньяга әле яңа гына яшел буяуга манган юеш хәтфә җәйгән кебек була. Наратлы таулары артыннан салават күпере күренә.
Бакчалардагы бәрәңгеләр ап-ак чәчәккә күмелгән. Бөтен нәрсә шаулап үсте, ызаннардагы сукмаклар югалды.
Тугайлы елга аръягындагы болында печән бик уңды, аны көчкә чабып бетерделәр. Әрәмәлектәге карлыганның, шомыртның күплеген әйтеп бетерерлек түгел. Карчыклар да җиләк-җимешне атна буе җыялар инде, ләкин һаман бетми. Барыннан да бигрәк ашлыклар уңды. Бодай күкрәп үскән, тары да бик матур күренә. Ап-ак чәчәктәге карабодайдан, тирә-якны хуш искә күмеп, әллә кая хәтле бал исе аңкый; саргаеп килгән арыш кайбер урыннарда дугалы атны күмә. (128 сүз)	

и

Көтелмәгән кунак
Безнең солдатлар иртәнге ашны ашап кына бетергәннәр иде. Кинәт югарыда, окоп өстендә, мәче тавышы ишетелде. Бер сержант саклык белән генә торып караган иде, анда кечкенә генә соры песи баласын күреп алды.
Шундый салкын көндә песи баласы килсен, имеш. Әйләнә-тирәдә кара урман. Алда ерак түгел генә бер авыл күренә. Бу авылның өйләре сугышта җимерелеп беткән. Тик ара-тирә җимерек өйләрнең бүрәнәләре генә тырпаеп торалар иде.
Бу авыл фашистлар кулында. Песи баласы, азык эзләп, кешеләр янына килгән булырга кирәк. Әйтерсең ул да ерткыч фашистлардан качкан. Песи баласы, окопка керү белән, элек бөтенесен иснәп чыкты да кызганыч тавыш белән мияулап җибәрде. Кунакка аш салып бирделәр. Ашагач, аның күзләре матурланып китте, әзрәк уйнады да почмакка барып йокларга ятты.
Песиләр торган җирләрен сагынучан булалар. Әлеге сержант песи баласын алды да окопның кырыена куйды. Песи әзрәк басып карап торды да авылга таба йөгерде.
Икенче көнне иртән песи баласы тагын окопка килде. Бу юлы инде ул мияуламыйча гына окопка үзе сикереп төште дә тиз генә савыты янына килеп ашый башлады.
Песи баласы безнең солдатларга ияләшеп китте. Көн дә иртә белән килә дә, кичкә кадәр окопта йоклап, тамагын туйдырып, кич белән үзенең туган авылына кайтып китә торган булды.
Сержант, песи баласын авылга озаткан вакытта, һәрвакыт аның аркасына фашист солдатларына мөрәҗәгать итеп язылган бер-ике листовка бәйләп җибәрә торган булды. Шулай итеп песи баласы унбер тапкыр окопка килде һәм унбер тапкыр ул безнең листовкаларны дошманнарга алып барды. (220 сүз)(А. Шамов буенча)
















КД	Яшенле яңгыр 
Җәйге бөркү көннәр җиткәч, күктә төркем-төркем йөргән авыр болытлар ешрак күренәләр. Менә алар зәңгәр күкне дә, якты кояшны да каплый. Бер минут тынлык үтүгә, өермә күтәрелә. Аннан, каты шаулап, яңгыр коярга тотына.
Җирдән югарыга күтәрелгән су пары, бик нык суынып, тамчыларга әйләнә. Һава агымы аларны астан өскә йөрткәнгә, тамчылар кечкенә боз кисәкләренә әвереләләр. Боз кисәге авырая һәм түбән төшә башлый. Җиргә җитәрәк, алар эри, һәм яңгыр барлыкка килә. Ә кайвакыт җиргә боз да ява.
Ә болыттагы тамчыларның, боз кисәкләренең хәрәкәте тукталмый. Алар, бер-берсенә ышкылып, электр белән корылалар. Болытның өске катлавы уңай, ә аскысы кире электр корылмасы алып килгәнлектән, алар арасыннан очкын үтеп китә. Яшен яшьни. Яшен тирә-як һаваны җылытканга, һава бик тиз киңәя һәм шартлый. Күк күкри. (116 сүз)



КД                                                                                  
Әкияти манзара
Урман тын кебек иде. Очларын күккә төбәгән усак агачларының өске ябалдашлары, ялкын телләрен хәтерләтеп, айкалып-чайкалып тора. Аяк астындагы абага үләне, чәчәкләр, балтырган, юл читенә елышкан киң яфраклы тигәнәк – һәммәсе кичке шәфәкъ нурыннан әкияттәге гөлләргә охшап калганнар. Каршыдагы Рә тавы үсеп-зураеп киткән сыман, шуларның барысыннан да күңелгә, йөрәккә шом төшә. Ул да түгел, тау артыннан ялангач ай калыкты, тирә-юнь, чынлыгын югалтып, күз күрә алган һәммә нәрсә әкият манзараларына әверелде. Рә тавы – гүя Каф тавы, урман исә – балта-пычкы тимәгән карурман.
Күк йөзенә төнге пәрдә сарды, йолдызлар җемелди башлады. Тын кебек иде, ләкин дикъкать белән тыңласаң, күрәсең-ишетәсең: баш өстеннән генә ярканат очып уза, ирексезләп, кулың сакка күтәрелә; урманны яңгыратып, тартай кычкырып җибәрә; кыр-басу ягыннан бытбылдык аваз сала; аларга бакалар кушыла. (117 сүз) (М.Хәбибуллиннан)


 К.Д                                                
Халкыбызның моң иясе
Бөтен татар дөньясының горурлыгына әверелгән бу исемне һәр тарафта яратып телгә алалар. Җырчы Илһам Шакиров турында күп язылган, кинолар төшерелгән, шигырьләр иҗат ителгән, җырлар чыгарылган... Халкыбызның моң иясе булып танылган Илһам Шакиров үзе исән чакта ук рухи асылыбызны чагылдыручы зат булды, җыр дөньясының олпат улы була белде.
Бүген дә аңа булган илаһи мәхәббәт һәр татар күңелендә үсә бара. Халкыбыз үзенең Илһамыннан илһамланып яши, тулы мөстәкыйльлеккә юл яра.
Ходай биргән сәләте янында тагын 99 процентка торышлы тырышлыгы булганга, без хәзерге Илһамны беләбез. Аның тору урыны да, яшәү урыны да татар тамашачысы белән тулы залларның сәхнәсе булды.
Халык аны зурлады, әмма ул эреләнмәде, тәкәбберләнмәде, масаймады, байлык артыннан кумады, сарайлар салмады. Аның алтын сарайлары — халык күңелендә.
Илһам Шакиров татар җырындагы илһамлык серенә теләсә кемгә караганда да тирәнрәк төшенде. Шуңа да бит аңа бөтен татар дөньясы табынды һәм хәзер дә табына.
Сер түгел: Илһам Шакиров исемен ишетүгә, күңелләр канат кагына, тормышлар акланып, пакьләнеп, сафланып киткәндәй була.
Әйе, саекмас моңы белән барыбызны да әсир итә, аның җырлавын халык бөтен җаны, бөтен йөрәге белән көтә. Ә ул, бәгырьләрне телә-телә, халкы өчен җырлый да җырлый. (190 сүз)
«Казан утлары» журналыннан




КИ                                              
Сандугач оясы
Беркөнне Нәҗип бакчадан бик шатланып йөгереп керде.Өйдә Нәфисә апасыннан башка кеше юк иде.
-Апа, безнең бакчага бер кош оялаган ,әйдә чыгып карыйк әле,-дип апасын урамга өстерәде.
Бакчада бер почмакта тирес өеме бар иде. Аның кырыйларын кычыткан баскан.Кош әнә шул кычытканнар арасына оя ясаган икән.Оясында алты йомыркасы ята.Алар бераз яшькелт төстә,өстендә соры сипкелләре дә бар.Шушы кош оясын тапканнан бирле,Нәҗип дөньяда башка нәрсәләр барын бөтенләй онытты.Иртән тордымы,йөгереп ,оя янына китә.
Никадәр генә сабырсызланып көтсә дә ,Нәҗип сандугачның балалар чыгарганын күрми калды.Беркөнне чия куагы астына посып кына ояга күз ташласа,исе китте.Анда дүрт бала,сары авызларын өскә сузып,чикылдашып ята.Аналары очып китә дә әле берсенең ,әле икенчесенең авызына җим китереп сала.
Әллә ни арада кош балалары үсеп тә җитте.Канатлары чыкты.Алар инде ,әнкәләре җим эзләргә киткән чакта ,оя яитенә басып озатып кала башладылар.
Кош балаларын очырган көн барысы өчен дә бәйрәм булды.Алар башта еракка очмадылар.Канатлары тәмам ныгыгач кынабиеккә күтәрелә башладылар.Ә беркөнне җыйнаулашып бакчаны кат-кат әйләнделәр дә каядыр очып киттеләр.Алар очып киткәч , бераз ямансу булды.Нәҗипкә барыбер рәхәт иде.Ул карап үстерде ич аларны. (193 сүз) (Ф.Яруллиннан)

     6   кл .             Батырлык         Алар яр буенда   утыралар   иде. Кинәт кычкырыша,  йөгерешә   башладылар . Мәрьям дә, Госман да берьюлы сикереп торды.  Госман суга сикерде, бер батып, бер калкып, су өстендә чәбәләнгән кыз  янына бик тиз барып җитте. Куркудан  шашынган кыз Госманның муенына  чытырдап   ябышты .  Күрәсең, курку кызның бөтен тәненә тулган, һәм ул  инде сүзне ишетерлек тә, аңларлык та хәлдә түгел иде.         Кыз куркып   чәбәләнә . Госма н    кызны бар көченә ярга таба китерде.        Табиблар килеп җиткәндә, кыз   аңына килгән иде инде. Ул, гаҗәпләнеп,  тирә - ягына   каранды . Аннан соң Госманга текәлеп елмайды. Аның хәлсез  елмаюы рәхмәт сүзе иде. (104   сүз.)   (Н.   Акмаловтан)         Торналар төшкән җирдә.        Күз алларымнан әллә нинди мамык боҗралар очты, кысылды, чөнки  миннән   дүрт - биш адым ераклыкта гына биек аяклы дүрт торна басып тора  иде. Тавык белән каздан башканы күрмәгән күзгә мондый күк гөмбәзе  кунагын күрү көтелмәгән хәл булып чыкты. Күзләрем яшьләнде, тамак төбе  җыерылды, йөрәк типкәнне ишетеп тордым.       Торналар озын   биек аяклы , күк йөзендәге болы т кебек зәңгәр каурыйлы,  хәтәр озын томшыклы кошлар икән.Аларны карап торасы  булган да бит,  ə мма мин аларга таба й өгердем . Торналар, киң канатларын мәһабә т чайкап,  озын аякларын бөгеп ,    сихри күк йөзенә күтәрелделәр дә еракка киттеләр. Ә  мин межасына күк чәчәк үскән басуым белән җирдә ятим калдым. ( 107 сүз)                                                                                               М.Мәһдиевтән                                                                    

Батырлык

     Алар яр буенда утыралар иде. Кинәт кычкырыша, йөгерешә башладылар. Мәрьям дә, Госман да берьюлы сикереп торды. Госман суга сикерде, бер батып, бер калкып, су өстендә чәбәләнгән кыз янына бик тиз барып җитте. Куркудан шашынган кыз Госманның муенына чытырдап ябышты.  Күрәсең, курку кызның бөтен тәненә тулган, һәм ул инде сүзне ишетерлек тә, аңларлык та хәлдә түгел иде.

     Кыз куркып чәбәләнә. Госман  кызны бар көченә ярга таба китерде.

    Табиблар килеп җиткәндә, кыз аңына килгән иде инде. Ул, гаҗәпләнеп, тирә-ягына каранды. Аннан соң Госманга текәлеп елмайды. Аның хәлсез елмаюы рәхмәт сүзе иде.(104 сүз.) (Н. Акмаловтан)



	

Торналар төшкән җирдә.

    Күз алларымнан әллә нинди мамык боҗралар очты, кысылды, чөнки миннән дүрт-биш адым ераклыкта гына биек аяклы дүрт торна басып тора иде. Тавык белән каздан башканы күрмәгән күзгә мондый күк гөмбәзе кунагын күрү көтелмәгән хәл булып чыкты. Күзләрем яшьләнде, тамак төбе җыерылды, йөрәк типкәнне ишетеп тордым.

   Торналар озын биек аяклы , күк йөзендәге болыт кебек зәңгәр каурыйлы, хәтәр озын томшыклы кошлар икән.Аларны карап торасы  булган да бит, əмма мин аларга таба йөгердем. Торналар, киң канатларын мәһабәт чайкап, озын аякларын бөгеп ,  сихри күк йөзенә күтәрелделәр дә еракка киттеләр. Ә мин межасына күк чәчәк үскән басуым белән җирдә ятим калдым. ( 107 сүз)

                                                                                           М.Мәһдиевтән







                                                        

Изложение

                                           Эш үткәч, үкенүдә файда юк

        Матур җәй  көне иде. Бик тын. Яфрак та селкенми. Ә агач ботакларында төрле кошлар сайрый.

    Марат берүзе бакчада йөри.Ул күлмәк итәгенә вак ташлар җыйган.Әле бер,әле икенче агач янына барып таш ата, кошларны куркыта.Тидерә алмавына эче поша.

Менэ бер кош аның баш очыннан ук очып үтте.Ерак түгел юл өстенә барып төште. Марат аңа төзәп торды да бер таш атып җибәрде.

Таш туп-туры кошчыкның башына барып тиде. Кошчык шунда ук егылды. Ул тиз генә кошчык янына йөгереп барды. Аның урман чиклләвеге зурлыгындагы башыннан бер генә тамчы кан тамган иде. Ә нәни томшыгыннан агачларны корыта торган яфрак корты күренеп тора.

Шунда агач башыннан бер кош:”Чирик,чирик...”---дип черкелдәп куйды. Бу аның:

   --Ай,тәртипсез,әдәпсез малай.Без,кошлар,бөтен кырларны,җиләк-җимеш бакчаларын корткычлардан саклыйбыз.Кешеләргә файда китерәбез. Ә син,таш атып,бер иптәшебезне үтердең!---диюе иде.

 Аннан икенче кош чикылдап куйды,бу аның:

      --Син үтергән кошның өч нәни баласы калды.Хәзер инде алар ачтан үләрләр,---диюе иде.

 Маратка бик күңелсез булды.У үзенең эшенә бик үкенде.Лэкин инде эш үткән иде.(192 сүз)                                                                                                                  Г.Лотфидан.

План:

1.Марат кошларны куркытты.

2.Кошчыкның башына таш тиде.

3.”Без кешеләргә файда китерәбез,ә син...”

4.Кошларның өч нәни баласы калды.

5.Маратка бик күңелсез булды.







Урман

        Бүген алар урманга барырга уйладылар. Күбесенең туган көннәре бер тирәдә. Гөлнараларның сыйныфы унике  яшьләре тулганны билгеләп үтәргә булды. Уку елында матур хатирәләр калсын әле.

       Алар урманга килеп җиткәндә, кояш шактый күтәрелгән иде инде. Агачлар тагын да яшәреп киткәндәй тоелды. Чәчәкләр дә көндәгегә караганда матуррак!

      Тирә-якка соклана-соклана сукмактан керделəр.  Шулчак  бер кошчык бик моңлы итеп сайрап җибәрде.

       Сыйныфташлар уйнадылар, бәрәңге пешерделәр,  эшчән кырмыскаларны карап, урман докторы тукранның тавышын тыңлап йөрделəр. 

      Башкалар кочак-кочак чәчәк җыйганда  Гөлнара берничәне генә өзә; иптәшләре агач ботагын сындырганда да үзенең кулларында авырту сизгәндәй була.

     Кайтыр вакыт җитте. Алар җыена башладылар. Гөлнара консерв банкаларын, кәгазь кисәкләрен җыярга тотынды. Бер-ике иптәше дә аңа килеп кушылды. Урманны пычратып калдырырга ярамас!

                                              (115сүз.)(Ф.Бәдретдиновадан)

Көзге урман

Көзге яңгырның елап туйган чагы. Җил хуҗа булды катнаш урманга. Аланда соры үлəннəрне кыштырдатып йөри ул. Еш кына каты итеп сызгырып та җибəрə, ачык күз белəн яткан куркак  куяннарны өркетə.

Бу  өркəк халыкка яфрак кыштырдавы да җитə кала.Котлары алына аларның. Олы юлга дəррəү атылып чыгалар, лəкин юлны өнəп бетермилəр алар. Тагын шул ук алан уртасына качалар.

	Куяннарның кышка əзерлəнə торган вакыты бу. Инде ак кием кигəннəренə дə ни гомер! Шул əллə каян күрсəтə дə инде аларны.Эткə дə, төлкегə дə күрсəтə. Куяннар  тəмам аптырашта калган вакыт бу! (90 сүз)









ГД                                                             

                               Шаулагыз, имәннәр!                       

Мин акрын  гына урман эченнән атлыйм. Урмандагы һәр агач үз уена, үз моңына  чумган. Карт имәннәр салмак кына шаулыйлар. Җил имән очларына кагыла. Имән – тарихчы ул. Имән – урманның тарих укытучысы. Юкә, каен, миләш – җыр, әдәбият, рәсем укытучылары. Өрәңге кем? Белмәссең. Ихтимал, ул – физиктыр.  Каты, конкрет, төгәл, эмоцияләр белән исәпләшми.    

Имән – тарихчы, монысы бәхәссез. Әнә карт имәннәр нидер сөйлиләр. Сөйләгез, агачлар, сөйләгез! Бу якның халкы газаплы сугыш елларында ниләр күрде? Халыкның аһ-зарлары кайларга сеңде? Сезнең төпләрегездә өелеп яткан чикләвекләрне кемнәр җыйды? Кемнәр, рәхимсез кышкы көннәрдә, имән чикләвегенең күмәчен ашап, ач үлемне җиңделәр? 

Офык чистарды, имәннәр әллә нинди шом белән, әллә нинди ныклык, куәт белән шауладылар да шауладылар. Шаулагыз, имәннәр, тыныч тормышның беренче кышына мәдхия җырлагыз! Халкыма иминлек теләгез! (118 сүз)

                                    Җитезкәй                                           

Ял көннәре иде.Өй кыегыбызга бер карлыгач килеп кунды.Әйләнә-тирәне караштыргалап очып йөрде дә эшкә кереште.Башта оя өчен уңайлы урын сайлады.Ә аннары көн буе авызы белән балчык ташыды.Һәр алып кайтканны пөхтә итеп урнаштыра, беркетә барды.Кичкә таба өй кыегында кечкенә генә “мәрмәр сарай” калкып чыкты.Ләкин аннан кошчык бик үк канәгать түгел иде. Ул каядыр очып китте.Шуны гына көтеп торган чыпчык ояга кереп утырды.Күп тә үтми,авызына мамыклар кыстырып,карлыгач кайтты.Оясында чит кунакны күреп,ачуы чыкты.Чыр-чу килеп аны оядан куды.Ләкин чыпчыкның чыгып китәргә исәбе юк иде шул.Аптырагач, карлыгач очып китте.Бик кызгандым мин аны.Кошчыгым башка беркайчан да безнең өй кыегына килмәс дип курыктым.

Әмма борчылуларым юкка гына булган.Озакламый карлыгач үзенең иптәшләрен ияртеп килде.Алар ,барысы бергә балчык ташып, ояны томалый башладылар.Чыпчык эшне бик тиз аңлап алды.Сикереп чыкты да кычыткан арасына кереп югалды.Ә карлыгачлар рәхәтләнеп бәйрәм иттеләр.

Шушы җитезлеген күреп,карлыгачыма “Җитезкәй “ дип исем дә бирдем.

(160сүз) (Р.Хәсәновадан)

Искәрмә.Кыегыбызга,томалый сүзләренең мәгънәләре аңлатыла.





КД                                           

Кояш нурлары 

Матур кояш, иртә белән кызарып, күк йөзенә күтәрелде.Җир йөзен татлы йокысыннан уятыр өчен, алтын кебек сары нурларын төрле якларга таратты.

Башта бер нур очып, сабан тургаеның өстенә төште. Сабан тургае йокысыннан уянды, чыгып күк йөзенә күтәрелде. Шуннан матур тавышы белән сайрап җибәрде. Икенче нур татлы йокысында яткан куян өстенә барып төште. Куян, торып, озын колакларын селкетте. Сикерә-сикерә тугай эченә төшеп, йомшак үләннәрне ашый башлады.

Янә бер нур, очып, тавык кетәгенең эченә кергән иде, өлкән әтәч, күзләрен ачып, канатларын язып гайрәт белән җилпенде, “кикрикүк!” дип кычкырып җибәрде. Тавыклар кунакчаларыннан очышып төштеләр һәм төрле якка җим эзләргә таралдылар. (96 сүз)

Кичке учак.

Сәяхәтчеләр учак ягып җибәрделәр. Утынга аптырыйсы юк монда. Урман эченә кереп торырга түгел, кырыйдагы чыршыларның корыган ботакларыннан бәләкәй генә учак түгел, ут тавы яндырырга була. Ләкин тау кадәр ут якмадылар алар. Мондый утлар урман тирәсендә куркыныч була. Бер кабынып китсә, меңнәрчә километрга сузылып янар. Шуның өчен яр астына төшеп чокыр казыдылар. Коры чыбык тиз кабынып китте. Кызыл телле ялкыннар югары үрләделәр. Учактан читтәрәк бөтен җир дөм караңгы булды.

Кичке салкын төште. Елга буенда тартар кычкыра, шарлавыктан челтерәп аккан чишмә суының көмеш тавышы ишетелә. Янган утка карап утыруы шундый рәхәт. Бөтен мәшәкатьләр онытыла, тынычланып каласың.                  (97 сүз).


















































